## Carlos Mazón destaca “el caràcter mamprenedor i innovador de la Comunitat” per a afrontar els nous reptes “amb determinació”

*** Subratlla l’aposta “per la investigació i el desenrotllament” que situen el nostre territori “a l’avantguarda en camps com la biotecnologia aplicada a la salut, l’energia o la indústria aeroespacial”, entre altres
* Destaca el pròxim pla estratègic aeroespacial de la Comunitat “per a mantindre’ns en el lideratge d’este sector” i assenyala que la nostra regió “està en el bon camí per a convertir-se en líder energètic d’Espanya”
* Reivindica “el paper essencial” de periodistes “rigorosos, lliures i independents” com a “historiadors de l’instant” davant del Pla d’acció per la democràcia, el registre de mitjans o les comissions contra la desinformació**

**València.**

El president de la Generalitat, Carlos Mazón, ha destacat “el caràcter mamprenedor i innovador de la Comunitat Valenciana” per a afrontar els nous reptes del present i futur “amb determinació” i ha mostrat la disposició del nostre territori per a aportar solucions amb “seguretat, prudència i optimisme”.

Durant la presentació de l’enquesta ‘Creant una nova realitat’ en el Palau de Colomina de la Universitat CEU Cardenal Herrera, realitzada per Foro Periodismo 2023, la Fundació Axa i Metroscopia, el cap del Consell ha definit la nostra regió com a “terra de mamprenedors” i ha incidit en la seua capacitat de superació en totes les èpoques. Així, ha posat com a exemple el desenrotllament de noves varietats agroalimentàries, a més de noves tècniques per a la producció de la ceràmica, la indústria automobilística, el calçat, el joguet o el tèxtil.

El president ha asseverat que la Comunitat Valenciana “continua apostant fermament per la innovació, la investigació i el desenrotllament” per a respondre als nous reptes, la qual cosa l’ha portada a posicionar-se “a l’avantguarda en camps com la biotecnologia aplicada a la salut”, amb empreses com l’alacantina Avamed Synergy o Arthex Biotech, entre altres.

Igualment, ha fet referència a la col·laboració publicoprivada amb companyies i start-ups “de primer orde” en els camps de les criptomonedes i blockchain, la nanotecnologia i la ciberseguretat.

El president també ha recordat que el primer coet europeu privat de la història –el suborbital Miura 1– haja sigut llançat a l’espai gràcies al treball d’una empresa il·licitana, al mateix temps que ha remarcat l’adjudicació de diversos projectes de la incubadora de l’Agència Espacial Europea en l’aeroport de Castelló o la consolidació de Benidorm com un dels pols d’investigació i desenrotllament d’aviació no tripulada gràcies al projecte europeu U-Space. En este sentit, ha traslladat l’aposta del Consell per impulsar el Pla estratègic aeroespacial de la Comunitat Valenciana “per a mantindre’ns en el lideratge d’este sector”.

Carlos Mazón també ha manifestat la voluntat del Consell d’aconseguir la sobirania energètica en el nostre territori “des de la sostenibilitat” i ha situat la Comunitat Valenciana “a l’avantguarda en la fabricació de panells, inversors fotovoltaics o de solucions d’emmagatzematge”, amb empreses com Power Electronics o X-ELIO.

En el camp de l’hidrogen verd, el cap del Consell ha assenyalat “que no és casualitat que la major planta d’Espanya es construirà a Castelló”, i ha destacat la col·laboració entre BP, Iberdrola i la Generalitat en este projecte. Així mateix, ha assegurat que la “Comunitat Valenciana està en el bon camí per a convertir-se en líder energètic d’Espanya”.

**Periodistes “rigorosos, lliures i independents”**

Durant el seu discurs, Carlos Mazón ha reivindicat “el paper essencial” dels periodistes i la necessitat que siguen “rigorosos, lliures i independents” perquè puguen contar i ajudar a comprendre “la nova realitat i reptes” de la Comunitat com a “historiadors de l’instant”, tal com els va definir Albert Camus.

Així, ha lamentat el Pla d’acció per la democràcia presentat pel Govern perquè “retorça el reglament europeu pensat per a salvaguardar de desinformació i notícies falses el nostre sistema democràtic”.

Igualment, ha retret el Registre de mitjans, per ser “més propi del segle XIX”; la creació de comissions contra la desinformació, a les quals ha definit com a “moderns tribunals de la inquisició per a decidir què és el que es pot difondre o no”; així com la modificació de la normativa sobre publicitat institucional que suposa “una palanca més de control dels mitjans”.

Per tot això, ha mostrat la seua convicció que “cap demòcrata pot sentir-se còmode davant qualsevol pretensió d’envoltar el treball dels mitjans en una atmosfera d’intimidació”.

**Sondeig ‘Creant una nova realitat’**

L’enquesta ‘Creant una nova realitat’ és el quart i més extens dels huit sondejos realitzats pel Foro Periodismo 2030. Respon preguntes sobre la societat espanyola i futures aplicacions de les noves tecnologies. Per a elaborar-los s’han efectuat 3.000 entrevistes.

L’acte de presentació d’esta iniciativa ha comptat amb la presència del rector de la Universitat CEU Cardenal Herrera, Higinio Marín, el president del Foro Independiente Periodismo 2030, Fernando Jáuregui, i el director de la Fundació AXA, Josep Alfonso.

Fecha: 24/09/2024